Document ID: 32001D0224

Rådets beslutning
af 12. marts 2001
om punktafgiftsnedsættelser og -fritagelser for visse mineralolier, når disse anvendes til særlige formål
(2001/224/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier(1), især artikel 8, stk. 4,
under henvisning til forslag fra Kommissionen, og
ud fra følgende betragtninger:
(1) I overensstemmelse med artikel 8, stk. 4, i direktiv 92/81/EØF, har Rådet ved sin beslutning 1999/880/EF(2) tilladt medlemsstaterne at indføre punktafgiftsfritagelser og -nedsættelser for mineralolier, når særlige politiske hensyn taler herfor.
(2) Rådet træffer på grundlag af et forslag fra Kommissionen beslutning om, hvorvidt bestemmelserne i beslutning 1999/880/EF om anvendelse af ovennævnte fritagelser og nedsættelser skal ændres eller forlænges.
(3) En ophævelse af de automatiske forlængelser, der er indeholdt i beslutning 1999/880/EF, vil betyde, at Rådet får øget kontrol med undtagelsesbestemmelserne, idet det sikres, at disse med regelmæssige mellemrum tages op til fornyet overvejelse, og at der specifikt træffes beslutning om deres eventuelle forlængelse.
(4) Samtidig med at sikre ligebehandling af medlemsstater med fritagelser, som minder om hinanden, har denne beslutning til formål at forlænge samtlige gældende undtagelser med seks år undtagen dem, der gælder for landevejstransportører, som forlænges med to år.
(5) Denne beslutning foregriber ikke resultatet af eventuelle fremtidige sager om forvridning af det indre marked, som anlægges navnlig i henhold til traktatens artikel 87 og 88. Den fritager heller ikke medlemsstaterne for i henhold til traktatens artikel 88 at underrette Kommissionen om eventuelle statsstøtteprojekter.
(6) Beslutning 1999/880/EF, 1999/804/EF(3), 2000/266/EF(4), 2000/433/EF(5), 2000/434/EF(6), 2000/446/EF(7) og 2000/719/EF(8) bør ophæves -
VEDTAGET FØLGENDE BESLUTNING:
Artikel 1
1. Som undtagelse fra bestemmelserne i direktiv 92/82/EØF(9) vedrørende bl.a. mindstesatserne for punktafgifter på mineralolier har medlemsstaterne tilladelse til fortsat at anvende nedsatte punktafgiftssatser eller helt at undlade at pålægge punktafgifter i de tilfælde, der er opregnet i bilag I i denne beslutning.
2. Medmindre Rådet på grundlag af et forslag fra Kommissionen foretager en gennemgang af situationen på området tidligere end planlagt, udløber denne tilladelse den 31. december 2006.
Artikel 2
1. Som undtagelse fra bestemmelserne i Rådets direktiv 92/82/EØF vedrørende bl.a. mindstesatserne for punktafgifter på mineralolier har medlemsstaterne tilladelse til fortsat at anvende nedsatte punktafgiftssatser eller helt at undlade at pålægge punktafgifter i de tilfælde, der er opregnet i bilag II i denne beslutning.
2. Medmindre Rådet på grundlag af et forslag fra Kommissionen foretager en gennemgang af situationen på området tidligere end planlagt, udløber denne tilladelse den 31. december 2002.
Artikel 3
Beslutning 1999/880/EF, 1999/804/EF, 2000/266/EF, 2000/433/EF, 2000/434/EF, 2000/446/EF og 2000/719/EF ophæves.
Artikel 4
Denne beslutning anvendes fra den 1. januar 2001.
Artikel 5
Denne beslutning er rettet til medlemsstaterne.
Udfærdiget i Bruxelles, den 12. marts 2001.

Labels: 2
15
14